Posted on 11/03/2018 by Francois Maritz
Jeremia is gehoorsaam
Jeremia is in gesprek met God en wag op 'n antwoord van die Here. Hy probeer vasstel wat die Here vir hom wil sê, maar hy kan nie hoor wat die Here vir hom sê nie. Hy sukkel om fyn ingestel te kom om te onderskei wat God vir hom wil sê.
In vers 2 sê die Here aan Jeremia: "Gaan af na die pottebakker se huis toe, Ek sal daar met jou praat." Sekere dinge sal ons nooit verstaan nie, voordat ons nie eers die dinge wat die Here van ons vra om te doen gehoorsaam het nie.
Daar kom tye wat ons eers die Here onvoorwaardelik moet gehoorsaam voordat ons in daardie posisie is waar Hy sy eintlike boodskap of droom vir ons lewe aan ons kan bekendmaak. Om afhanklik van die Here te leef vra totale gehoorsaamheid aan Hom.
Om na die pottebakker se huis te gaan het hom laat dink aan Israel en die Here se droom vir Israel en hoe die volk misluk het… soos stukkende potskerwe wat die wêreld vol lê… Die prentjie berei sy gedagtes voor vir dit wat die Here aan hom wil verduidelik. Dit bring insig, wat hy nie in sy normale dagprogram sou kry nie.
Soms is dit nodig om na die stukkende om jou te kyk om te kan sien hoe dinge kan wees. Dit is nodig om alle filters af te haal. Geen Lark, Juno, X-Pro II of Lo-Fi filters nie, net die waarheid. Dit is nodig om die harde werklikheid reguit in die oë te kyk om ook te besef dat die Here weer stukkende potte aanmekaarsit en heelmaak.
Jeremia moes eers kyk hoe die pottebakker die klei brei en voorberei om 'n pot te vorm voordat hy besef die Here besig is om met hom te praat deur die pottebakker. Die Here laat dikwels dinge gebeur om ons gedagtes te laat fokus op wat Hy wil hê ons moet raaksien.
Ons moet diep nadink oor wat alles die naweek gebeur het. Die Here probeer met ons praat! Net dwase hou aan met die gejaag van die lewe sonder om stil te staan en te dink wanneer belangrike dinge gebeur. Weet dat die Here jou aandag probeer trek deur dinge wat jy die naweek beleef het en vorentoe ook deur die klein dingetjies… Die Here probeer vir jou iets wys. Moet dit nie mis nie!
Jeremia kom op die presiese oomblik by die pottebakker se huis aan toe hy 'n vars klomp klei optel en begin voorberei. Dit is 'n unieke proses om 'n pot te maak, wat toe juis besig was om te gebeur. Hy staan en kyk in verwondering oor die geduld waarmee die pottebakker die klei begin vorm. Nie instapotte nie, maar met geduld gevorm. Uiteindelik sou die pottebakker iets met waarde van die klei maak. Word stil. Kyk. Luister. Neem waar… Die Here is besig om te praat!
Jeremia sien dat die pottebakker 'n spesifieke intensie met die klei het. Hy werk doelgerig. Hy neem 'n stuk rowwe klei en hy weet vooraf wat hy met daardie stuk klei wil doen. Hy gaan iets nuttig en kosbaar vorm. Wanneer hy daardie klei tot 'n produk gevorm het, bewonder hy die produk. Dit gee hom satisfaksie en hy is trots op die produk. Die produk is voltooi en gemaak vir 'n spesifieke doel!
So het die Here ook 'n intensie met ons lewens. Die Here het 'n plan met ons elkeen se lewe! Hy het 'n baie spesifieke eindproduk ingedagte. Daarom, moenie jou tyd mors nie. Moenie ophou drome droom vir jou lewe nie! Waarvoor lewe jy? Waarvoor staan jy elke oggend op? Waaraan gaan jy vorm gee?
Hierdie pottebakker is absoluut in beheer. Ons moet ook beheer neem van ons lewens. Ons kan dit nie net los om maar te sien wat gebeur nie.
Die pottebakker gebruik verskillende instrumente om sy klei te bewerk. Daar is die draaitafel. Die instrument is ontwerp om die klei in die rondte te draai. Die blad van die draaitafel was van klip gemaak. Wanneer die klei op die draaitafel beland gebruik die pottebakker 'n klein plankie of skrapertjie om onsuiwerhede uit die klei uit te haal.
Jeremia hou dop hoe die pottebakker met groot omgee die klei vorm. Die Here is besig om ons elkeen met groot omgee en liefde te vorm. Hy gebruik verskillende ervarings en omstandighede om ons te vorm.
Die pottebakker se hand was ervare. Hy kon vooruit aanvoel as die klei nie reg is nie. Sy hand was altyd liggies op die klei. Wanneer hy sien die klei verander het hy vroegtydig die regte aanpassings gemaak om die klei 'n effense anderse vorm te gee. Die Here se hande is liggies op ons elkeen… voel jy dit?
Die pottebakker het met groot geduld en fokus gewerk. Die Here is deur al die eeue op pad met sy kinders. Met groot geduld werk Hy oor die tyd heen. Nou is dit ons tyd. Ons beurt. Ons generasie moet nou 'n verskil begin maak! Moenie die geleentheid wat die Here vir jou gee om deel te wees van Sy plan misloop nie!
Watter tipe klei is jy?
'n Belangrike eienskap van pottebakkersklei is dat dit die regte tekstuur moet hê sodat dit sag en aanpasbaar kan wees om gevorm te word, maar tog ook sterk kan wees, nadat dit in die oond gebak is.
Klei moet vry van onsuiwerhede wees. Jeremia let op hoe die pottebakker die klei deurwerk met sy hande. Die pottebakker haal elke stukkie onsuiwerheid uit. Elke klippie of stukkie gras word verwyder en weggegooi. Klei wat vol onsuiwerhede is, kan nie gebruik word nie. Klei wat onsuiwerhede bevat sal uiteindelik kraak, of die klippies wat daarin is sal maak dat die pot nie mooi afgewerk kan word nie.
'n Lewe vol sonde, vol klippies, val uitmekaar uit. Die Heilige Gees sal nie tuis wees in so 'n lewe nie, en dan sal die Here se krag ook nie daar wees nie. Pak jy jou lewe vol klippies?
Klei moet sag en vormbaar wees. Met droë harde klei kan die pottebakker niks maak nie. Daarom gooi die pottebakker bietjie water by die klei en brei die klei totdat dit sag en vormbaar is. Die pottebakker hou aan om die klei te brei totdat hy tevrede is met die tekstuur en daarna word die produk gevorm en in 'n oond gebak. Dit word dan in uiters hoë temperature gebak.